#FeesMustFall-leier ‘gefrustreerd’ ná hof saak uitstelMcebo Dlamini Foto: Facebook Die saak teen Mcebo Dlamini (30), voormalige studenteleier van die Universiteit van die Witwatersrand (Wits) en #FeesMustFall-aktivis, is Dinsdag weer in die Johannesburgse landdroshof uitgestel. Dit kom ná sy regsverteenwoordiger te siek was om te verskyn. Dlamini staan tereg op aanklagte van die oortreding van ŉ hofbevel, openbare geweld, aanranding, diefstal en opsetlike saakbeskadiging. Thabo Kwinana, sy regsverteenwoordiger, het via ŉ teksboodskap laat hoor hy sal nie hof toe kan kom nie. Dlamini het die boodskap waarin Kwinana gesê het hy is siek aan die hof voorgelees. Oomblikke later het hy nog ŉ teksboodskap van Kwinana voorgelees waarin hy noem hy sal enige tyd ná 5 September beskikbaar wees. Die hof het die uitstel toegelaat, maar gewaarsku dit is die laaste uitstel wat toegelaat sal word. Dlamini is in Oktober 2016 in hegtenis geneem en November op R2 000-borgtog vrygelaat. Dlamini het ná die verskyning vandag laat hoor hy is gefrustreerd deur die voortdurende uitstel van die hofverrigtinge. “Ek het gister met [Kwinana] gepraat en hy het nie gesê hy is siek nie, nou sê hy vir my hy het mediese aandag nodig. Sommige van ons is nog studente. Ek het nege vakke en volgende week is toetsweek,” het Dlamini gesê. Die saak is tot 7 September uitgestel.